Απορημένος για τη χαζομάρα των Αμερικανών πολιτών που ψήφισαν τον Ντόναλντ Τραμπ στις χθεσινές εκλογές εμφανίζεται ψηφοφόρος των Ανεξάρτητων Ελλήνων από τους Αμπελόκηπους, μην μπορώντας να χωνέψει πώς μπορεί κάποιος να εμπιστευτεί με την ψήφο του έναν πολιτικό που η παρουσία του και μόνο μοιάζει με ανέκδοτο.

«Μα πώς είναι δυνατόν να ψηφίζει κάποιος έναν τέτοιο λαϊκιστή, που ό,τι βγαίνει από το στόμα του κάνει μπαμ ότι είναι ψέμα» αναρωτήθηκε απευθυνόμενος στην τηλεόραση ο 43χρονος Μίλτος Σ., ιδιοκτήτης περιπτέρου και καφέ-ουζερί στην περιοχή των Αμπελοκήπων, ο οποίος στις τελευταίες βουλευτικές εκλογές εμπιστεύτηκε με την ψήφο του το κόμμα των Ανεξάρτητων Ελλήνων.

«Κοίτα ένα παχύδερμο» συνέχισε αναφερόμενος στον Ρεπουμπλικανό υποψήφιο για την προεδρία των ΗΠΑ, μην περιμένοντας απάντηση από τη σύζυγό του που έψαχνε αριθμούς Τζόκερ για την κλήρωση της Πέμπτης. «Τους πιπιλάει τα μυαλά με τα ίδια και τα ίδια, η πατρίδα το ένα, οι ξένοι το άλλο, κάνει συνέχεια γκάφες και αυτοί τον ψηφίζουν» υποστήριξε.

«Το έλεγα εγώ ότι οι Αμερικάνοι είναι βλάκες» πρόσθεσε ο 43χρονος, ο οποίος έχει ψηφίσει το κόμμα του Π. Καμμένου στις τελευταίες τέσσερις εκλογικές αναμετρήσεις ενώ στις τελευταίες εκλογές είχε «σταυρώσει» τους Τ. Κουίκ, Δ. Καμμένο και Ν. Νικολόπουλο.

Ρεπόρτερ του «Κουλουριού» επικοινώνησε με τον κ. Μίλτο προκειμένου να αποσπάσει κάποιο σχόλιο για το αποτέλεσμα αλλά και τις μακροχρόνιες συνέπειες του φαινομένου Τραμπ στο αμερικανικό πολιτικό σύστημα και την αμερικανική κοινωνία, όμως τη στιγμή εκείνη ο 43χρονος παρακολουθούσε μια ομιλία του αρχιεπίσκοπου Χριστόδουλου από το 2000 και δεν σήκωσε το τηλέφωνο.